Dalriada

Dalriada (skotsk gælisk: Dál Riata) var i middelalderen et gælisk kongedømme, som lå i vore dages Skotland og Nordirland. Kongeslægten kom oprindelig fra Antrim i Ulster og migrerede formodentligt i slutningen af det 5. århundrede til Argyll i Skotland. Den første kendte konge af Dalriada var Fergus 1., som herskede ca. 500–501.

De første konger af Dalriada var fortsat i et afhængighedsforhold til overkongerne i Ulaid, men under Aedan mac Gabráin (ca. 574–ca. 608) blev Dalriada den dominerende magt i Ulster. Han opbyggede en stærk flåde, førte krig mod naborigerne, og foretog plyndringstogter så langt væk som Man og Orkneyøerne. På land havde han dog ikke den samme succes, og i 603 blev han besejret af Æthelfrid af Northumbria i slaget ved Daegsastane. 

Kongedømmets indflydelse i Ulster dalede kraftigt i 637, da de irske dalriadaene blev besejret af O'Neill-klanen i slaget ved Mag Rath. Fra da af fokuserede Dalriadas konger på områderne i Skotland. Hovedrivalerne her var pikterne i nord og angelsakserne i Bernicia mod øst. 

Dunadd i Argyll ser ud til at have været kongernes hovedsæde. Udgravninger på stedet har vist, at der er flere befæstninger her, og man har også fundet mange støbeforme til produktion af smykker. En bolig- og folketælling, Senchus fer n'Alba som muligvis oprindeligt stammer fra det 7. århundrede, er bevaret i en kopi fra det 10. århundrede.

Dalriada blev erobret af pikterne, men den gæliske kultur fortsatte med at være dominerende. Den første konge af de forenede piktere og skotter var Kenneth mac Alpin (840–857), som selv var søn af den sidste konge af Dalriada, Alpin 2.

Med vikingetogterne i det 10. århundrede blev kontakten mellem de irske og skotske dalriadaene endeligt afbrudt; men Stone of Scone, stenen som blev brugt ved kroningen af de skotske konger, blev bragt over til Skotland.

Konger af Dalriada 
Kongedømmet blev grundlagt af emigranter fra Irland, og der er grund til at antage, at det drejer sig om en fortsættelse af en ældre kongelinje. Efter den sidste konges død blev hans arving konge af hele Skotland under navnet Kenneth 1.

De fleste årstal i listen er blot omtrentlige, da der ikke findes sikre kilder:
 Fergus 1. af Dalriada 500-501
 Domangart 1. af Dalriada 501-507
 Comgall af Dalriada 507-538
 Gabhran af Dalriada 538-558
 Conall 1. af Dalriada 558-574
 Aedan af Dalriada 574-608
 Eochaid 1. af Dalriada 608-629
 Connad af Dalriada 629
 Domnal af Dalriada 629-642
 Ferchar 1. af Dalriada 642-650
 Dunchad af Dalriada 650-654
 Conall 2. af Dalriada 650-660
 Domangart 2. af Dalriada 660-673
 Maelduin af Dalriada 673-688
 Domnall af Dalriada 688-695
 Ferchar 2. af Dalriada 695-697
 Eochaid 2. af Dalriada 697
 Ainbcellach af Dalriada 697-698
 Fiannamail af Dalriada 698-700
 Selbach af Dalriada 700-723
 Dungal af Dalriada 723-726
 Eochaid 3. af Dalriada 726-733
 Alpin 1. af Dalriada 733
 Muiredach af Dalriada 733-736
 Eogan af Dalriada 736-739
 Aed af Dalriada 739-778
 Fergus 2. af Dalriada 778-781
 Eochaid 4. af Dalriada 781
 Konstantin af Dalriada 781-820
 Oengus af Dalriada 820-834
 Drust af Dalriada 834-837
 Eoganan af Dalriada 837-839
 Alpin 2. af Dalriada 839-841

Skotlands historie
Keltiske stammer